Sekä kovimmat brexit-kannattajat että Britannian työväenpuolue syyttävät pääministeri Theresa Mayta liiallisesta pehmeydestä brexit-neuvotteluissa.

Kriitikot vaativat, että Mayn hallituksen neuvottelema sopimusluonnos pitäisi neuvotella paremmin uudestaan. Heidän mielestään EU olisi toden edessä valmis antamaan briteille paljon enemmän kuin Mayn sopimusluonnoksessa on saavutettu.

Vastustajien väitteet perustuvat yhä sitkeästi elävään harhakäsitykseen.

Sen mukaan Britannia olisi todellisuudessa Euroopan unionille niin tärkeä kumppani, että EU olisi valmis joustamaan lähes kaikista keskeisistä periaatteistaan ja räätälöimään Britannialle juuri sellaisen erosopimuksen kuin innokkaimmat brexitin kannattajat ovat haaveilleet.

Independent-lehden mukaan ylemmyysajattelu vaikuttaa niin politiikassa, kulttuurissa, kaupassa kuin urheilussakin.

Monet brexitin kannattajat varsinkin Englannissa ovat pitäneet hyvin tärkeänä korostaa, että he eivät ole eurooppalaisia vaan englantilaisia. Näille haaveilijoille kuningaskunta on edelleen paljon todellista kokoaan suurempi, voimakkaampi ja vaikutusvaltaisempi.

Yksi paremmuuden harhakuvitelmaa lisännyt tosiasia on ollut englannin kielen nousu modernin ajan lingua francaksi, kieleksi jota puhutaan kaikkialla maailmassa.

Osa briteistä tulkitsee tämän niin, että muu maailma on olemassa heitä varten.

Todellisuudessa brittien toiveet EU-maiden joustohalusta ovat turhia.

Kaikkien jäljelle jäävien 27 EU-maan suurlähettiläät totesivat perjantaina 16. marraskuuta, että sopimusluonnoksesta pidetään kiinni.

Viimeksi Saksan liittokansleri Angela Merkel sekä Alankomaiden ja Irlannin pääministerit Mark Rutte ja Leo Varadkar ilmoittivat, että mitkään merkittävät muutokset eivät ole mahdollisia, vain epäselviä sanamuotoja voidaan tarpeen vaatiessa täsmentää.

Tämä tarkoittaa sitä, että Britannian on turha odottaa uusia myönnytyksiä EU:n puolelta.

Päinvastoin suurlähettilästapaamisen jälkeen Espanja on jo ryhtynyt vaatimaan erosopimuksen kiristämistä Gibraltarin osalta.

Sopimus ei kuitenkaan kaadu Espanjan vaatimuksiin koska EU:n puolelta sen hyväksymiseen vaaditaan vain määräenemmistö eikä yksimielisyyttä.

Suurin kynnys brexit-sopimuksen hyväksymiselle on nyt brittiparlamentti, jota pääministeri Theresa May yrittää epätoivoisesti taivutella suunnitelman taakse. Sopimuksen läpimeno parlamentissa on kuitenkin epävarmaa.